CHOW ลุยงาน EPC โซลาร์ฟาร์มญี่ปุ่น FUKUI ขนาด 10 MW ให้ พรีโม่ เอ็นเนอร์จี
CHOW ลุยงาน EPC ขยายธุรกิจพัฒนาโซลาร์ฟาร์มในประเทศญี่ปุ่น FUKUI ขนาด 10 MW ให้กับ บริษัท พรีโม่ เอ็นเนอร์จี จำกัด ที่เซ็นสัญญาให้บริษัทเป็นผู้พัฒนาโครงการโซลาร์ฟาร์มในญี่ปุ่นกำลังผลิตรวมขนาด 30 MW มูลค่าราว 3 พันลบ.
15 มิ.ย. 2559

นายอนาวิล จิรธรรมศิริ ประธานเจ้าหน้าที่บริหาร บริษัท เชาว์ เอ็นเนอร์ยี่ จำกัด หรือ CE ในเครือบริษัท.เชาว์ สตีล อินดัสทรี้ จำกัด (มหาชน) หรือ CHOW กล่าวถึงความคืบหน้าของแผนการขยายธุรกิจพลังงานทดแทนประเภทพลังงานแสงอาทิตย์ในกลุ่มงานพัฒนาโครงการให้กับลูกค้า (EPC) ว่า บริษัทได้เริ่มพัฒนาโครงการโรงไฟฟ้าพลังงานแสงอาทิตย์ (Solar Farm) ในประเทศญี่ปุ่นเพิ่มขึ้นอีก 1 กลุ่มโครงการชื่อโครงการ FUKUI ขนาดประมาณ 10 MW ให้กับ บริษัท พรีโม่ เอ็นเนอร์จี จำกัด ที่ได้เซ็นสัญญาให้บริษัทเป็นผู้พัฒนาโครงการโรงไฟฟ้าพลังงานแสงอาทิตย์ในประเทศญี่ปุ่นกำลังการผลิตรวมขนาด 30 MW คิดเป็นมูลค่าประมาณ 3,000 ล้านบาท
“กลุ่มโครงการ FUKUI เป็นโครงการขนาดเล็กรวมกันกำลังการผลิตประมาณ 10 เมกะวัตต์ พัฒนาให้กับ “พรีโม่ เอ็นเนอร์จี” เป็นลักษณะพัฒนาโครงการโรงไฟฟ้า พร้อมใบอนุญาตและจัดโครงสร้างการลงทุนพร้อมเป็นที่ปรึกษาให้กับเจ้าของโครงการผ่านบริษัท พรีเมียร์ โซลูชั่น จำกัด บริษัทย่อย ซึ่งเป็นผู้เชี่ยวชาญด้านการพัฒนาโครงการโรงไฟฟ้าเป็นอย่างดี ซึ่งโครงการนี้ได้รับการสนับสนุนทางการเงินจากธนาคารเพื่อการส่งออกและนำเข้าแห่งประเทศไทย โดยคาดว่าจะแล้วเสร็จในปีนี้และจะเริ่มรับรู้รายได้ทันทีจากงานก่อสร้างหลังจากนี้”อนาวิล กล่าว
นายอนาวิล กล่าวอีกว่า ญี่ปุ่นถือเป็นตลาดด้านพลังงานทดแทนที่มีศักยภาพการเติบโตสูง โดยที่ผ่านมารัฐบาลญี่ปุ่นได้ให้การสนับสนุนด้วยการรับซื้อไฟในระบบให้เงินสนับสนุนตามต้นทุนที่แท้จริง (Feed in Tariff:FiT) จึงทำให้ธุรกิจโรงไฟฟ้าพลังงานแสงอาทิตย์ในญี่ปุ่นได้รับความสนใจจากนักลงทุนเป็นอย่างมาก ซึ่งบริษัท พร้อมจะพัฒนาโครงการให้สอดคล้องกับทุกความต้องการของลูกค้า โดยใช้ความได้เปรียบด้านการบริหารจัดการอย่างผู้เชี่ยวชาญในธุรกิจ ทำให้สามารถพัฒนาโครงการคุณภาพได้ในต้นทุนที่เหมาะสม ซึ่งถือเป็นจุดแข็งที่ได้รับการตอบรับจากพันธมิตรเป็นอย่างดี จนนำมาสู่การพัฒนาโครงการอย่างต่อเนื่อง
ปัจจุบัน “พรีเมียร์ โซลูชั่น” ได้พัฒนาโครงการให้กับพันธมิตรทั้งสิ้น 57 เมกะวัตต์ และงาน EPC 12,000 ล้านเยน  โดยรับรู้เป็นรายได้ตั้งแต่ไตรมาสที่ 2/59 ถึงไตรมาสที่ 2/60